Det kommer an på hvilken type plastik, det drejer sig om. Plastikemballage som bægre og bakker og lignende emballage, vores mad opbevares i fra køb, må ikke puttes i mikrobølgeovnen. Det er ikke udviklet til at kunne holde til varmen fra mikrobølgerne, og derfor kan det smelte. Det egner sig hverken til opvarmning eller nedfrosning. Husholdningsfilm må du heller ikke komme i mikroovnen, da det ligeledes vil smelte. Dog kan du købe husholdningsfilm, der er lavet til formålet – nemlig mikroovnsfilm. Nogle plastbøtter er lavet til at kunne gå i mikroovnen, så brug dem i stedet – de er ofte mærket PET, PP eller med et 1-tal eller 5-tal. Put heller ikke skåle og kopper af ler eller fajance i mikrobølgeovnen – heller ikke melaminskåle og kopper, da de ikke kan tåle den høje varme.